Steinhoff: Aansoek om likwidasie uitgestel | Netwerk24
Deur Nellie Brand-Jonker 25 Mei 2021 07:48
Die aansoek om die likwidasie van Steinhoff is Maandag in die hooggeregshof van Kaapstad uitgestel.
Die stigters van Tekkie Town, wat deur die Steinhoff-filiaal Pepkor uitgekoop is, wil Steinhoff laat likwideer. Foto: Getty Images
Die applikante in die aansoek is die voormalige eienaars van Tekkie Town, insluitende Braam van Huyssteen, stigter, en Bernard Mostert, voormalige uitvoerende hoof.
Volgens hul regsverteenwoordiger Gavin Meinking, direkteur van C&A Friedlander Attorneys, is 'n konsepbevel volgens ooreenkoms met Steinhoff se regspan verkry om die aansoek uit te stel tot 'n datum wat deur regter Vincent Saldanha se kantoor bepaal sal word.
Die hof is ook versoek om die aansoek op die onbestrede hofrol te roep om te verseker dat enige ander belanghebbende party die geleentheid kry om die aansoek teen te staan.
Twee partye wat aangedui het hulle het 'n belang by die saak, maar dit nog nie formeel gedoen het nie, sou Maandagmiddag met die applikante en respondent vergader het oor hofdatums en die datum van 'n verhoor.
Die partye vergader Dinsdagmiddag met Saldanha sodat hy verdere aanwysings kan gee oor 'n moontlike verhoordatum en die spertye vir die indiening van opponerende hofstukke.
Steinhoff het voorheen bevestig hy gaan die aansoek teenstaan.
Paul Katzeff, voorsitter van C&A Friedlander Attorneys, het voorheen gesê die likwidasie-aansoek word gebring om te verseker dat die maatskappy op behoorlike wyse gelikwideer word en dat krediteure op 'n meer regverdige grondslag gehanteer word.
Hy het gesê die bona fides van 'n skikkingsplan wat Steinhoff voorstel aan sy krediteure word in twyfel getrek omdat sekere krediteure voorgetrek word.
Dit gaan oor die sogenaamde finansiële krediteure (leners) van Steinhoff wat anders en meer gunstig behandel word as die eisers wat hul aandele in die mark gekoop het en dié wat kontrakte aangegaan het met die groep (soos Tekkie Town) wat 'n onderneming of 'n bate vir Steinhoff-aandele geruil het.
Meer oor: Steinhoff | Tekkie Town | Bernard Mostert | Braam Van Huyssteen | Likwidasie | Meubelhandel | Kleinhandelaars | Sakeredding | Bedrog